Besprekingsdatum by wildtuine gewysigDie Paul Kruger-hek. Foto: http://greater.krugerpark.co.za/ SANParke het sy besprekingsdatum vir volgende jaar se wintervakansie gewysig. Janine Raftopoulos, SANParke se woordvoerder, het in ŉ verklaring bekendgemaak besprekings vir Junie en Julie volgende jaar by enige SANParke-bestemming kan eers vanaf 1 Augustus gedoen word en nie 25 Julie soos aanvanklik beplan was nie. Raftopoulos het gesê die datum is verander weens die moontlikheid dat sommige personeel aan ŉ beplande staking gaan deelneem. “SANParke is steeds in gesprek met die vakbond Hospersa wat die meerderheid van die personeel verteenwoordig. Die sperdatum om ŉ skikking te bereik, is 24 Julie. In afwagting op enige onenigheid tussen die twee partye moes die besprekingsdatum oorweeg word.” SANParke het om verskoning gevra vir enige ongerief wat weens die situasie veroorsaak word. “Ons wil alle gaste gerusstel dat ŉ besluit binnekort bereik sal word en dat alle bedrywighede weer normaal sal wees.” Besprekings kan vanaf 1 Augustus om 07:30 gedoen word deur inbelsentrums of per e-pos. Aanlynbesprekings kan vanaf 2 Augustus gedoen word. SANParke het verlede Vrydag gesê hy het ŉ amptelike kennisgewing van Hospersa ontvang dat sy lede gaan staak nadat onderhandelinge oor salarisverhogings ’n dooie punt bereik het. Die staking is uitgestel ná ŉ vergadering tussen die partye, SANParke en Hospersa voor die Kommissie vir Versoening, Bemiddeling en Arbitrasie (KVBA).